
06/01/2014

הכנסת התשע-עשרה
נוסח לא מתוקן

מושב שני
<פרוטוקול מס' 134>
מישיבת ועדת החינוך, התרבות והספורט
יום שני, ה' בשבט התשע"ד (06 בינואר 2014), שעה 11:30
<סדר היום:>
<אי הכנסת תוכנית הסאטירה של לאטמה ללוח השידורים של הערוץ הראשון - דיון מעקב>
נכחו:

<חברי הוועדה:> 
עמרם מצנע – היו"ר

איילת שקד
<מוזמנים:> 
	אמיר גילת
	–
	יו"ר רשות השידור

	יוני בן מנחם
	–
	מנכ"ל רשות השידור

	יואב גינאי
	–
	מנהל מחלקת התכניות, רשות השידור

	חנה מצקביץ
	–
	יועצת משפטית, רשות השידור

	ד"ר דבורה הנדלר
	–
	חברת מליאת רשות השידור

	קרולין גליק
	–
	מנכ"ל לאטמה

	עו"ד יהודה אלרם
	–
	יועץ משפטי של לאטמה

	דקלה אהרוני
	–
	רכזת מערכת לאטמה

	עו"ד מירב לאופר
	–
	ע. משפטית לעו"ד יהודה אלרם, לאטמה

	נילי בן גיגי וולף
	–
	מנכ"לית האגודה לזכות הציבור לדעת


<ייעוץ משפטי: >
מירב ישראלי
<רכזת בכירה בוועדה:>
רבקה וידר 
<רישום פרלמנטרי:>
ר.כ. חבר המתרגמים
<אי הכנסת תוכנית הסאטירה של לאטמה ללוח השידורים של הערוץ הראשון - דיון מעקב>
<היו"ר עמרם מצנע:>
אני קודם כל מתנצל על העיכוב. אנחנו במסגרת המשך לדיון שעשינו, רוצים לשמוע איפה אנחנו עומדים בעניין תכנית הסאטירה לאטמה, בלוח המשדרים של הערוץ הראשון. 

זה לא כל כך טבעי וטריוויאלי שאני אדחוף תכניות של הימין, אבל אני חושב שיש פה דבר הרבה יותר עקרוני, והאמת שזה מעניין אותי גם לראות את התכניות האלה, אבל יש פה בהחלט עניין עקרוני, ואני פונה כמובן לאנשי רשות השידור - אני תיכף אתן לך איילת לומר כמה מילים – בכך שאנחנו לא מצליחים להביא אתכם, עם כל התהליכים הבירוקרטים שלכם, לכך שתממשו החלטות שאתם בעצמכם מחליטים. 
איילת, בבקשה. 

<איילת שקד:>
בישיבה הקודמת יושב ראש השידור אמיר גילת והמנכ"ל יוני בן מנחם, התחייבו שעד ה-1 בינואר ייחתם החוזה מול לאטמה. הם התחייבו שיתחילו להחליף טיוטות במהלך חודש דצמבר ושהחוזה ייחתם ב-1 בינואר, דבר שעדיין לא קרה. 
אנחנו רוצים לדעת למה זה לא קרה.

<היו"ר עמרם מצנע:>
כן, אמיר.

<אמיר גילת:>
בוקר טוב. קודם כל תקציר הפרקים הקודמים. 

<איילת שקד:>
אפשר לעשות על זה סדרה סאטירית. 

<אמיר גילת:>
אני אומר בקצרה. מבחינת מוסדות רשות השידור, אנחנו מעוניינים בז'אנר הסאטירה. הוקצה לזה כסף, כפי שאמרנו, גם לשנת 2013 וגם לשנת 2014, וגם התכנית הספציפית המדוברת, לאטמה, אושרה על ידי מוסדות רשות השידור.

ההנהלה הייתה צריכה לנהל את המשא ומתן וניהלה את המשא ומתן עם לאטמה. זה הגיע לשלב שבו זה בשל לחתימה. ההנהלה רצתה לחתום, המוסדות רצו לחתום, כולם רוצים את התכנית הזאת, והתעוררה בעיה מכיוון אחר, ששני שומרי הסף – היועצת המשפטית וסמנכ"ל הכספים – אמרו שהם מתנגדים להפקה הזאת.

<חנה מצקביץ:>
לא, זה לא נכון.

<אמיר גילת:>
אלא?

<איילת שקד:>
הבנתי שאתם התנגדתם לחתום. 

<אמיר גילת:>
תיכף יסבירו את זה אנשי ההנהלה. ומכאן הבעיה הספציפית האקוטית הייתה שסמנכ"ל הכספים סירב לחתום, הוא אחד ממורשי החתימה. הועברה למוסדות רשות השידור בקשה לא טריוויאלית, מאד מאד מאד יוצאת דופן לשינוי מורשה חתימה, כיוון שמורשה החתומה המקורי מסרב ממניעים לא ניגודי עניינים או משהו, אלא מטעמים עקרוניים מסרב לחתום. הועברה אלי על ידי ההנהלה בקשה שהוועד המנהל יאשר שינוי מורשה חתימה. אני שוב אומר, זו גישה מאד מאד לא טריוויאלית ולא מקובלת, ולמרות זאת בכוונתי היה להביא את זה לדיון בוועד המנהל; זה היה על סדר היום, יש לי פה את הזימון אפילו לוועד המנהל – ב-26 בדצמבר. הישיבה בוטלה וזה יעלה לדיון בישיבה הבאה. 

<איילת שקד:>
מדוע הישיבה בוטלה? סתם בוטלה?

<אמיר גילת:>
בוטלה. היו שם עוד נושאים לא פחות אקוטיים מלאטמה, תקציב רשות השידור לשנת 2014 - - -

<איילת שקד:>
ומתי הישיבה נקבעה?

<אמיר גילת:>
אני מניח שבמחצית השנייה של חודש ינואר. 

<היו"ר עמרם מצנע:>
כן, יוני.

<יוני בן מנחם:>
אני רוצה לומר לכם שאני בוש ונכלם שאני צריך להופיע פה ולהסביר את הדברים האלה, כאשר ברור שיש פה מניעים זרים ואני עוסק בזה יום יום.

<היו"ר עמרם מצנע:>
של מי?

<יוני בן מנחם:>
אני לא רוצה להיכנס פה לפוליטיקה בתוך רשות השידור.

<היו"ר עמרם מצנע:>
מה המניעים תגיד לנו לפחות, או של מי, או מה המניעים?

<יוני בן מנחם:>
מניעים זרים בתוך רשות השידור לסכל את ההפקה הזאת, כבר 4 שנים מושכים אותם אני חושב. 

<קרולין גליק:>
3.5 שנים.

<יוני בן מנחם:>
3.5 שנים. כשאני נכנסתי לתפקיד שלי לפני שנתיים, הבעיה הזאת - - -

<היו"ר עמרם מצנע:>
מאיזו סיבה מישהו רוצה לסכל, מסיבה פוליטית?

<יוני בן מנחם:>
אני לא רוצה, אני לא בוחן כליות ולב, עמרם. אם הייתה לי הוכחה שזה פוליטי, אז הייתי אומר שזה פוליטי. ממניעים זרים, בוא נגדיר את זה ככה.
<היו"ר עמרם מצנע:>
איפה? זה בתוך ה - - -

<יוני בן מנחם:>
בתוך רשות השידור, בוודאי, בתוך רשות השידור.

<היו"ר עמרם מצנע:>
לא, אבל ברשות השידור יש את מליאת רשות השידור - - -

<יוני בן מנחם:>
לא בהנהלת רשות השידור.

<היו"ר עמרם מצנע:>
אלא איפה?

<יוני בן מנחם:>
מסביב. אני לא רוצה פה - - -

<היו"ר עמרם מצנע:>
מתחת להנהלה?

<יוני בן מנחם:>
גם מתחת להנהלה וגם מעל להנהלה. מלמעלה ומלמטה. כי לא יכול להיות דבר כזה שוועדת ההתקשרויות בראשותי מאשרת את ההפקה הזאת, וכשבאים לחתום על החוזה מתחילים כל מיני גורמים לבחוש מאחורי הקלעים כדי לסכל את זה.

<היו"ר עמרם מצנע:>
סמנכ"ל הכספים והיועצת המשפטית, זה אצלכם?

<יוני בן מנחם:>
נכון.

<היו"ר עמרם מצנע:>
כן, אוקיי.

<יוני בן מנחם:>
ויש לזה פתרון מאד פשוט. אם צריך מורשה חתימה אחר, אז שיתכבד יושב ראש רשות השידור, שהוא חותם על הדו"חות הכספיים של רשות השידור, שיחתום על ההפקה ביחד עם המנכ"ל, כי צריכים שני מורשי חתימה. הנה, אני מוכן לחתום כרגע. אז שיתכבד בבקשה יו"ר רשות השידור ויחתום כמורשה חתימה שני, ופתרנו את הבעיה, ולא צריך לכנס את הוועד המנהל, ולא צריך שום דבר. 

<איילת שקד:>
אתה יכול להחליף את סמנכ"ל הכספים?

<אמיר גילת:>
לא יודע.

<איילת שקד:>
מה זה לא יודע?

<אמיר גילת:>
אני לא יודע.

<איילת שקד:>
זו פעם ראשונה שהוא שומע את זה?

<יוני בן מנחם:>
כן. את מה?

<איילת שקד:>
אי אפשר ככה.

<יוני בן מנחם:>
שיש לו זכות חתימה – הוא שומע פעם ראשונה ממני? נו, באמת, מה את חושבת?

<איילת שקד:>
אני לא מבינה אמיר, אתה יכולת לחתום במקום ערן?

<אמיר גילת:>
לא. הבקשה של ההנהלה הייתה, ובאמת - - -

<היו"ר עמרם מצנע:>
רגע, שנייה אמיר, שנייה איילת. סמנכ"ל הכספים פה?

<אמיר גילת:>
לא.

<היו"ר עמרם מצנע:>
היועצת המשפטית?

<חנה מצקביץ:>
כן.

<היו"ר עמרם מצנע:>
בבקשה. את יועצת משפטית של מי?

<חנה מצקביץ:>
אני יועצת משפטית של רשות השידור.

<היו"ר עמרם מצנע:>
שזה?

<אמיר גילת:>
גם של ההנהלה וגם של המוסדות.

<היו"ר עמרם מצנע:>
גם של המועצה.

<אמיר גילת:>
מליאה.

<חנה מצקביץ:>
וגם של ההנהלה.

<היו"ר עמרם מצנע:>
וגם של ההנהלה.

<חנה מצקביץ:>
אני מקווה שיוני התייחס לייעוץ המשפטי כחברי הנהלה, אני לא יודעת. 

<היו"ר עמרם מצנע:>
עוד פעם.

<חנה מצקביץ:>
כשהוא אמר שהמניעים הזרים הם לא מההנהלה, אז אני - - -

<היו"ר עמרם מצנע:>
לא, הוא אמר מעל ומתחת. 

<חנה מצקביץ:>
מעל ומתחת. אז אני לא יודעת אם אנחנו מעל או אנחנו מתחת. אני רוצה אולי לסבר את האוזן ולהסביר מה הבעיה, אפשר?

<היו"ר עמרם מצנע:>
בבקשה.

<חנה מצקביץ:>
הבעיה התעוררה בעקבות, וקודם כל כרגע, כמו שהמנכ"ל יוני אמר, ועדת התקשרויות בראשותו אישרה את ההפקה, שמעה את מה שאמרה היועצת המשפטית לוועדה, אבל - - -

<היו"ר עמרם מצנע:>
שזו את?

<חנה מצקביץ:>
לא, זו לא אני, זו מישהי מתחתי. 

<אמיר גילת:>
עורכת דין מטעמה.

<היו"ר עמרם מצנע:>
אה, לוועדת ההתקשרויות?

<חנה מצקביץ:>
כן. 

<היו"ר עמרם מצנע:>
אבל היא עובדת תחתיך?

<חנה מצקביץ:>
היא עובדת תחתי, אבל היא פשוט פורשת ולכן היא לא הגיעה. היא מלווה את כל ה - - -

<היו"ר עמרם מצנע:>
לא, לא, אני שואלת כי במסכת הזו, יש פה כנראה בעיה של היררכיות, שאני לא מספיק מבין.

<חנה מצקביץ:>
לוועדת ההתקשרויות יש יועצת משפטית מהלשכה המשפטית שהיא עובדת תחתי. היא מלווה את כל נושא ההפקות והיא עושה עבודה מצוינת, בחורה מצוינת. היא פשוט פורשת, ולכן היא לא הגיעה היום, ואני באתי במקומה. 

ועדת ההתקשרויות בראשות המנכ"ל אישרה את ההתקשרות הזאת. נותרה שאלה. סמנכ"ל הכספים אמר שהוא לא מוכן לחתום על ההתקשרות, בגלל שהייתה איזו שהיא בעיה, שאם אתם רוצים אני אדבר עליה, והמנכ"ל רצה לאשר מיד את ההפקה, בלי לאפשר לבדוק את הבעיה שהתעוררה. מרגע זה, זה כבר לא בידינו. 

<היו"ר עמרם מצנע:>

רגע, שנייה, עצרי רגע. הכתובת לבעיה שמעלה סמנכ"ל הכספים זה היועצת המשפטית.

<חנה מצקביץ:>
לא. 

<היו"ר עמרם מצנע:>
היא צריכה לתת תשובה על השאלה.

<חנה מצקביץ:>
לא, הבעיה שהתעוררה, ואני אפרט פה: בשנת 2012, בעקבות קול קורא, הגישה לאטמה באמצעות מפיק מסוים, הצעה לרשות השידור. ההצעה זכתה ובמהלך המשא ומתן - - -
<קריאה:>
המפיק התחלף.

<חנה מצקביץ:>
במהלך המשא ומתן המפיק העביר את הזכויות שלו ללאטמה. אנחנו, כייעוץ משפטי, היועצת המשפטית לוועדה, מה שהטריד אותה הייתה בעיית הזכויות, שלא יטען שהזכויות עדיין נשארו שלו והן לא של לאטמה. בתוך הרשות יש מי שמטפל, לבדוק האם לאטמה הייתה אמורה לעמוד בתנאי הסף של הקול הקורא הזה. קול קורא זה כמו מכרז, זה מעין מכרז.

הדבר הזה לא נעשה ואף אחד לא ידע שהבדיקה הזאת, לגבי תנאי הסף, לא מולאה עד הסוף. 

<היו"ר עמרם מצנע:>
בגלל ההעברה בין המפיק ללאטמה?

<חנה מצקביץ:>
כן. כי קודם לא הייתה בעיה. המפיק עמד - - -

<היו"ר עמרם מצנע:>
המפיק עמד.

<חנה מצקביץ:>
המפיק עמד בתנאי הסף במהלך המשא ומתן. ולכן, הכשל היה אצלנו בבית, וזה שהדבר נסחב כל כך הרבה זמן, זה באמת לא בעיה של לאטמה, וחבל וצר ש - - -

<היו"ר עמרם מצנע:>
לא, אבל יכולה היועצת המשפטית לוועדה, להגיד לסמנכ"ל הכספים – אני מבחינתי אישרתי את ההתקשרות.

<חנה מצקביץ:>
לא, רגע. מה זה ההתקשרות? אבל באה היועצת המשפטית, רק רגע. איך היא יכולה להגיד – אני מאשרת את ההתקשרות, כאשר החברה לא עמדה בתנאי הסף? היא רצתה לבדוק את הדברים. 

במהלך המשא ומתן, כשהתברר שלאטמה לא עומדת בתנאי הסף, חזר המפיק הקודם ואמר – אני לוקח את זה על עצמי. ועכשיו הוא זה שעומד מול רשות השידור. 

<היו"ר עמרם מצנע:>

אותו אחד שזכה.

<חנה מצקביץ:>
אותו אחד שזכה.

<היו"ר עמרם מצנע:>
כדי לפתור את הפלונטר הוא בטח חזר.

<חנה מצקביץ:>
כדי לפתור את הפלונטר, אבל מאחר שהדברים האלה עלו תוך כדי המשא ומתן ולא באו לבדיקה אצל הייעוץ המשפטי, אמרה היועצת המשפטית של הוועדה בוועדה, אני רוצה לבדוק את הדברים, כי על פניו יש פה משהו שנראה לא טוב. כי למעשה אנחנו מסתכלים על זה גם בראיית רוחב, וכשאנחנו נתקלים ב - - -

<איילת שקד:>
מה שנראה לא טוב זו ההתנהלות של רשות השידור. 

<היו"ר עמרם מצנע:>
רגע, רגע, אנחנו רוצים לפתור את הבעיה. 

<איילת שקד:>
אני לא יכולה, מצנע.

<היו"ר עמרם מצנע:>
את עוד לא נתקלת בגורמי הממשלה, מה קרה לך? עם כל הניסיון שיש לך. 

<חנה מצקביץ:>
בואו רגע לא נתייחס ללאטמה או למפיק. אנחנו מדברים על דבר שהוא - - -

<היו"ר עמרם מצנע:>
לא, אני מבין ממה שאת אומרת - - -

<חנה מצקביץ:>
ואז אמרה היועצת המשפטית – אני רוצה רק לבדוק את הדברים, והמנכ"ל אמר – לא, אני מאשר את ההפקה. הוא לקח על עצמו את האחריות - - -

<יוני בן מנחם:>
הדברים אינם נכונים, אני חייב להעיר. את לא היית בדיון, סליחה.

<איילת שקד:>
כי הוא מנכ"ל. יש לו סמכות כמנכ"ל. 

<חנה מצקביץ:>
אבל יש לי פה את הפרוטוקול. בוודאי. יש לו סמכות כמנכ"ל ואני לא אומרת שלא.

<איילת שקד:>
אז זהו.

<היו"ר עמרם מצנע:>
לא, לא, בסדר, אני מבין שזה עבר, אבל אז - - -

<יוני בן מנחם:>
סליחה, זה לא המנכ"ל אמר אלא התקיימה הצבעה, יש לך את הפרוטוקול בבקשה, למען הגילוי הנאות תחשפי את כל העובדות.

<חנה מצקביץ:>
כן, בוודאי.

<יוני בן מנחם:>
התקיימה הצבעה דמוקרטית, העליתי את זה להצבעה. 
<חנה מצקביץ:>
נכון.

<יוני בן מנחם:>
נכון או לא?

<חנה מצקביץ:>
נכון, נכון.

<יוני בן מנחם:>
אז תגידי בבקשה ליושב הראש.

<חנה מצקביץ:>
בסדר.

<יוני בן מנחם:>
התקיימה הצבעה ועמדת הייעוץ המשפטי וסמנכ"ל הכספים לא התקבלה, וברוב, הוועדה החליטה לאשר את ההפקה. זה מה שהיה.

<היו"ר עמרם מצנע:>
אוקיי. 

<חנה מצקביץ:>
נכון, וההחלטה שלו עומדת בעינה. אז זה לא בעיה.

<איילת שקד:>
אז למה לא חותמים?

<חנה מצקביץ:>
זה לא בעיה משפטית. 

<איילת שקד:>
יש לי שאלה, אם הוועדה החליטה, למה הסמנכ"ל לא חותם בגלל שהוועדה החליטה?

<חנה מצקביץ:>
תשמעי, אני לא האפוטרופוס של הסמנכ"ל. הסמנכ"ל כפוף למנכ"ל. 

<היו"ר עמרם מצנע:>
אבל לו היה הסמנכ"ל פונה אליך מבחינת ייעוץ משפטי לשאול אותך האם החלטת הדירקטוריון היא - - -

<יוני בן מנחם:>
לא הדירקטוריון, ועדת ההתקשרויות. 

<היו"ר עמרם מצנע:>
ועדת ההתקשרויות – היא החלטה חוקית. 

<חנה מצקביץ:>
כן, אבל הוא אמר - - - כן. מה שאמר סמנכ"ל, אני לא הפה שלו ואני לא האפוטרופוס שלו, אבל אני רק רוצה להבהיר מה הוא אמר. 

<היו"ר עמרם מצנע:>
לא, לא, ברור לי.

<חנה מצקביץ:>
סליחה, אני לא אמרתי. מה שהמנכ"ל אמר זה נכון, הוועדה ברוב קולות, בראשות המנכ"ל, החליטה את שהחליטה וההחלטה היא - - -

<היו"ר עמרם מצנע:>
החלטה חוקית. זאת אומרת הסמנכ"ל, למרות החלטה חוקית, בעצם אומר – מסיבותיו שלו – אני לא חותם. 

<חנה מצקביץ:>
הסמנכ"ל אמר, מה הסמנכ"ל אמר? הסמנכ"ל אמר – ביקשה היועצת המשפטית לבדוק את הדברים - - -

<היו"ר עמרם מצנע:>
לא חשוב, אבל הוועדה קיבלה החלטה חוקית. 

<חנה מצקביץ:>
כן.

<היו"ר עמרם מצנע:>
לא לפרוטוקול אני אומר לך, באותו רגע אני הייתי מדיח את הסמנכ"ל הזה. אבל נמשיך הלאה, סגור סוגריים.
<יוני בן מנחם:>
כבוד יושב הראש, מכיוון שהסמנכ"ל הזה עוזב ב-26 בחודש והייתה לו תרומה לרשות השידור, אני לא מצאתי לנכון להדיח אותו. אתה צודק. כיוון שהוא עוזב את רשות השידור בעוד שבועיים ימים, לא מצאתי לנכון להדיח אותו, אבל אפשר לפתור את הבעיה הזאת - - -

<היו"ר עמרם מצנע:>
אוקיי, עכשיו שאלה ליועצת המשפטית. 

<יוני בן מנחם:>
שיתכבד יושב הראש ויחתום.

<היו"ר עמרם מצנע:>
האם ליושב ראש המליאה יש זכות חתימה. 

<חנה מצקביץ:>
ליושב ראש אין זכות חתימה, אבל אין בעיה לאשר לו זכות חתימה.

<היו"ר עמרם מצנע:>
לא, בסדר, אז הוא הולך לאשר ב - - -

<איילת שקד:>
אז אישור זכות החתימה זה בוועד המנהל שאתה מכנס? 

<אמיר גילת:>
כן.

<איילת שקד:>
אז כרגע אתה לא יכול לחתום.

<חנה מצקביץ:>
יש לו עוד שבוע ועד מנהל, לא?

<אמיר גילת:>
כן.

<יוני בן מנחם:>
הוועד המנהל יכול להתכבד ולהסמיך את יושב הראש לחתום על זה ובא לציון גואל ונגמר הסיפור.

<היו"ר עמרם מצנע:>
יוני, זה לא מה שאמרת. זה בסדר. אמרת שיש לו. 

<יוני בן מנחם:>
יש לו. הוא חותם על הדו"חות הכספיים, סליחה.

<היו"ר עמרם מצנע:>
לא, זה דבר אחר. 

<חנה מצקביץ:>
לא, זה דבר אחר, סליחה.

<יוני בן מנחם:>
למה זה דבר אחר?

<היו"ר עמרם מצנע:>
יוני. אפילו הדיוט - - -

<יוני בן מנחם:>
בוא נלמד. בוא נלמד.

<איילת שקד:>
רגע, סליחה, מה שמך?

<חנה מצקביץ:>
הדו"חות הכספיים, שמי חנה מצקביץ, לזה אין שום קשר.

<היו"ר עמרם מצנע:>
את לא צריכה להסביר, זה ברור לחלוטין. 

<חנה מצקביץ:>
הדו"חות הכספיים הם מטעם הגוף המפקח והמבקר.

<היו"ר עמרם מצנע:>
לא, לא, על הדו"חות הכספיים יושב הראש חותם, זה בסדר גמור. 
<איילת שקד:>
רגע, חנה, את אמרת משהו שיושב הראש יכול לקבל את ההסמכה גם בסבב טלפוני.
<חנה מצקביץ:>
כן, אבל אני רוצה רגע להסביר משהו. 

<איילת שקד:>
אז מדוע זה לא נעשה כדי שזה יהיה לפני ה-1 בינואר, כפי שהתחייבתם?

<חנה מצקביץ:>
אני רוצה רגע להבהיר משהו. תשמעו, אני רוצה להבהיר משהו. זה דבר מאד יוצא דופן ושחלילה זה לא יהפוך לתקדים, כי לא יכול להיות שגוף מפקח ומבקר, צריך לעשות הפרדה בין הגוף המפקח והמבקר לבין הגוף המנהל, וזה לא יהיה נכון שהגוף המפקח והמבקר יתחיל לחתום על חוזים והסכמים ויהיה מעורב בניהול השוטף. 

<היו"ר עמרם מצנע:>
את צודקת במאה אחוז.

<חנה מצקביץ:>
ולכן, אם אתם - - -

<היו"ר עמרם מצנע:>
אבל במצב כזה, וקודם כל אני חושב שצריכים - - -

<חנה מצקביץ:>
במקרה חריג כזה, וצריך להחריג אותו מאד, ושזה לא יהפוך לנורמה, אפשר באופן יוצא מן הכלל, בגלל מה שקורה, כדי שההפקה - - -. אבל יחד עם זאת, אני מבינה שסמנכ"ל הכספים עוזב, אולי לא נלך לדבר הקיצוני הזה. דרך אגב, אף אחד לא בא להתייעץ איתנו מה לעשות. התקבלה החלטה וזה עבר לוועד המנהל, וחשבנו שהנושא ייפתר בוועד המנהל. 

מאחר שסמנכ"ל הכספים עוזב, ממילא צריכים לשנות את זכויות החתימה, נכון, אדוני, המנכ"ל? ואז בכלל לא תהיה בעיה.

<היו"ר עמרם מצנע:>
ואני מציע לכם להוסיף עוד אחד או שניים בזכויות חתימה. זה לא יכול להתבסס על שני אנשים בלבד, שאחד חולה, אחד איננו, נסע לחו"ל, אינני יודע מה. בכל ארגון נורמאלי עושים את זה.

<חנה מצקביץ:>
אנחנו, דרך אגב, לא התנגדנו לזה שיוסמך מישהו אחר מהוועד המנהל, לחתום במקום סמנכ"ל הכספים. זה לא דבר שבפעילות השוטפת הוא נכון, אבל באופן יוצא דופן וחריג, זה אפשרי. 

<היו"ר עמרם מצנע:>
כן, לא, אפילו מתוך המליאה.

<חנה מצקביץ:>
ולכן היינו בטוחים שהנושא ייפתר. אנחנו לא ידענו שיש איזו שהיא בעיה ומשהו מתעכב. אף אחד גם לא התייעץ איתנו. 

<היו"ר עמרם מצנע:>
כן, אוקיי. 

<איילת שקד:>
זה מתעכב כבר 3.5 שנים, חנה, ולכן בגלל שזה מתעכב כבר 3.5 שנים, אז מן הראוי שהעניין הזה ייפתר אחת ולתמיד, והתחייבו פה לפתור אותו עד סוף שנה שעברה. 
<חנה מצקביץ:>
טוב, הבעיות שהתעוררו בדברים האלה לא באו לפתחנו, ואנחנו חשבנו שזה ייפתר באופן - - -

<איילת שקד:>
טוב, אמיר, מתי אתם עושים ישיבה של הוועד המנהל להעביר חתימה?

<אמיר גילת:>
אני רוצה רק, למען הדיוק, להגיד מה היה בישיבה הקודמת, כי אני לא יכולתי להתחייב, מפני ש - - -

<היו"ר עמרם מצנע:>
לא, לא, אתה לא צריך, כי בסיכום שלנו כתוב – הוועדה מבקשת - - -

<אמיר גילת:>
לא, כי אני לא יכול להתחייב כי לא אני - - -

<היו"ר עמרם מצנע:>
לא התחייבת. 

<אמיר גילת:>
כל שאמרתי הוא שמבחינת - - - אין מכשול לחתימה ואני עומד מאחורי הדברים. 

<היו"ר עמרם מצנע:>
גם בסיכום שלנו כתוב שהוועדה מבקשת, אבל אני רוצה לשמוע האם יש מישהו שרוצה להחכים אותנו במשהו.

<חנה מצקביץ:>
אני יכולה עוד מילה אחת? אני רוצה לומר שבאמת בכל החלטה שתהיה פה, להסביר, שזה לא יהיה איזו נורמה, לא בעניין החתימות ולא בעניין של - - -

<היו"ר עמרם מצנע:>
וגם לא בעניין ההתערבות שלנו בתכנים. 

<חנה מצקביץ:>
לא בעניין ההתערבות שלכם. אתם יכולים להתערב בעניין של הז'אנר, או זה - - -
<היו"ר עמרם מצנע:>
אנחנו מתערבים רק בתהליך, לא בתכנים.

<חנה מצקביץ:>
אבל גם שלא תהיה נורמה שאנחנו מוציאים קולות קוראים ומפיק מגיש ואחר כך זה לא עומד בתנאים ומפיק אחר פתאום נכנס לתמונה, וזאת אפשרות לעקוף את כל ה - - -

<היו"ר עמרם מצנע:>
לא, אבל את צריכה גם להבין שדבר שמתמשך 3 שנים, אז המפיק אומר – חברה, תעזבו אותי, אני הולך מזה. ואז המבצע עצמו, במקרה הזה אלה שהם קבוצת לאטמה, נשארים פתאום חשופים, כי לא הם ענו לקול הקורא ולא בדקו אם הם מתאימים או לא. עכשיו מה קורה? חוזר המפיק ואומר – אתם יודעים מה? אני עזרה לזולת, בא לעזרתם.

<חנה מצקביץ:>
זה ברור לנו, אבל שזה לא יהפך בעצם - - -

<היו"ר עמרם מצנע:>
אבל הכל נובע מכך שזה נמשך כל כך הרבה שנים. 

<אמיר גילת:>
- - - שאני מביא אותה לדיון, היא ההוכחה שאנחנו כן רוצים את התכנית הזאת וכן רוצים לקדם אותה, וכן רוצים - - -

<איילת שקד:>
אבל אמיר, ברגע שהישיבה התבטלה ב-24 וחנה אומרת שאתה יכול לעשות סבב טלפוני, למה לא עשיתם סבב טלפוני?

<אמיר גילת:>
על זה דיברתי איתה בימים האחרונים, כי בדרך כלל לא מקובל שמאשרים נושא - - -

<איילת שקד:>
עושים החלטות ממשלה עם סבב טלפוני.

<אמיר גילת:>
נכון, אבל ברשות השידור היועצת המשפטית בדרך כלל אומרת שצריך לקיים דיון. 

<היו"ר עמרם מצנע:>
צריכה להיות סיבה טובה.

<אמיר גילת:>
בגלל הדחיפות וכדי לא לעכב וכשראיתי שנכנס ינואר ולא נחתם, ביקשתי ממנה והתייעצתי איתה ביומיים האחרונים, אם אפשר כן לעשות את זה לא בטלפון, אלא ב - - -

<יוני בן מנחם:>
כלומר, אתם יכולים לעשות את זה היום ומחר אנחנו יכולים לחתום.

<היו"ר עמרם מצנע:>
כן, אמיר, תודה. מישהו רצה?

<דבורה הנדלר:>
אני שוב רוצה לחזור על הרעיון של איילת. שמי דבורה הנדלר, אני חברה במליאה, חברה בוועדת התוכן, בוועדת 250, מלווה את כל הסאגה הזאת, מבקשת שעוד היום ייעשה סבב טלפוני. אני יודעת שחברי ועדת הוועד המנהל בעד לאטמה, שהנושא ייחתם היום. שאנשים יצביעו היום בטלפון.

<היו"ר עמרם מצנע:>
אמיר?

<אמיר גילת:>
אני כבר ביקשתי מהמנכ"ל שיעביר הצעת החלטה להעביר לחברי הוועד המנהל. ברגע שזה מגיע אלי, מעביר את זה במייל.

<היו"ר עמרם מצנע:>
טלפונית?

<אמיר גילת:>
במייל, טלפונית, במהירות. 

<איילת שקד:>
יוני, אתה יכול לעשות את זה היום?

<היו"ר עמרם מצנע:>
יוני, בסדר?

<יוני בן מנחם:>
המנכ"ל לא מכין הצעות החלטה לוועד המנהל. יושב הראש צריך ליזום את המהלך הזה. שיסמיכו אותו לחתום ולחתום על זה רבותי, מה? 

<אמיר גילת:>
זה כבר עניין פנימי של רשות השידור. 

<יוני בן מנחם:>
בשביל מה לגלגל את למנכ"ל כל הזמן ולזרות חול בעיניים?

<היו"ר עמרם מצנע:>
רגע, רגע, יוני, יוני. 

<חנה מצקביץ:>
- - - מישהו במקום. 

<יוני בן מנחם:>
כן, היו"ר, היו"ר, היו"ר.

<אמיר גילת:>
מאחר שסמנכ"ל הכספים ממילא עוזב, יכול להיות שכבר המחליף שלו - - -

<היו"ר עמרם מצנע:>
לא, לא - - -

<איילת שקד:>
לא, אבל הוא לא התחיל לעבוד עוד.

<היו"ר עמרם מצנע:>
איילת, שנייה, אני אעזור לך. אמיר, אמיר - - -

<אמיר גילת:>
המוקדם מביניהם.

<היו"ר עמרם מצנע:>
לא, לא, לא, אמיר, אני מבקש. תראה, גם אחרי שמישהו מקבל זכות חתימה, זה עוד לוקח את הזמן שלו.

<אמיר גילת:>
אז אין בעיה.

<היו"ר עמרם מצנע:>
אני מבקש שתסכים לעשות היום סבב טלפוני ולאשר את ההפקה. בסדר?

<אמיר גילת:>
או מייל.

<איילת שקד:>
בסדר.

<חנה מצקביץ:>
כן, זה לא משנה. מייל וסבב טלפוני זה אותו דבר.

<היו"ר עמרם מצנע:>
אבל היום.

<אמיר גילת:>
היום. 

<היו"ר עמרם מצנע:>
היום.

<דבורה הנדלר:>
תודה.

<היו"ר עמרם מצנע:>
עוד מישהו?

<יהודה אלרם:>
כן, יהודה אלרם, עורך הדין של לאטמה. אני רוצה לדייק לפרוטוקול: מעולם, מעולם, מעולם, לא נתקבלה פנייה מרשות השידור אל לאטמה או אל עורך הדין שלה או אל מי מטעם לאטמה, שטוען לבעיה בתנאי הסף. מעולם. מעולם לא היה קשר מצד רשות השידור, במשך החודש וחצי האחרונים מאז שהתכנסה הוועדה - - -
<היו"ר עמרם מצנע:>
אל תקלקל עכשיו. 

<איילת שקד:>
כן.

<יהודה אלרם:>
לא, אני לא מקלקל. אני כן רוצה לדייק שלא ברור בכלל שיש בעיה בעמידה בתנאי הסף. מעולם לא נטענה הטענה הזאת. ההיפך. לאטמה נאלצה, במכתב שמסייג את עצמה, לומר שאם זה מה שמונע מקבוצת לאטמה, שהיא גוף יוצר, לעלות לשידור, אז היא מוכנה גם שהמפיק יחזור להיות אלפי. המהלך של החלפת המפיק היה מהלך שתואם עם רשות השידור, ויש על זה התכתבות ענפה. 

כך שכל הטענה הזו היא לא ממן העניין, ולאטמה מוכנה ומצהירה את זה, להיות המפיק, מוכנה שאלפי יהיה המפיק, ובלבד שלאטמה תעלה לשידור.

<היו"ר עמרם מצנע:>
תודה. איילת, את רוצה להוסיף משהו?

<איילת שקד:>
לא. 

<היו"ר עמרם מצנע:>
אני רוצה לסכם ברשותכם ולומר כך: 

א. ועדת החינוך מצטערת על כך שהיא נאלצה להתערב בנושא. ברור לנו לחלוטין שזה לא מתפקידנו ולא נכון בכלל שאנחנו נתערב בדברים תוכניים, הקשורים ברשות השידור. אנחנו מוצאים להתערב, כי הסאגה הזו, דרך אגב היא כשלעצמה, אולי אנשים שהם יצירתיים, יוכלו לעשות מזה איזה שהוא חלק מהתכניות – חייב אותנו באמת להתערב, כי באמת, מה שעלה פה בדיון הקודם ומה שעולה פה היום, זה סיפור שאפילו הדמיון לא יכול להדביק את הסאגה ואת המעגלים מעגלים של האירוע הזה.
ב. רשמנו לעצמנו שיושב ראש מליאת רשות השידור מתחייב עוד היום, באמצעים הנדרשים, להביא לאישור בעל זכות חתימה נוסף, כדי שההפקה תצא לדרך.
ואני מקווה מאד שלא נצטרך להתכנס פעם נוספת.

תודה רבה. 

<הישיבה ננעלה בשעה 12:25.>
